מאי גולן

פלורה מאי בדרה-גולן (נולדה ב־3 במאי 1986, כ"ד בניסן ה'תשמ"ו) היא השרה לקידום מעמד האישה מטעם מפלגת הליכוד.

לפני שנבחרה לכנסת, גולן הייתה פעילה חברתית, שהובילה את המאבק נגד המסתננים מאפריקה לישראל, בעיקר באזור דרום תל אביב. בנוסף, היא יושבת ראש עמותת "העיר העברית".

ביוגרפיה

גולן נולדה וגדלה בקרבת התחנה המרכזית הישנה בתל אביב, כילדה מחוץ לנישואין לאם מבית חרדי אימה של גולן עלתה עם משפחתה מעיראק ב-1950, במבצע עזרא ונחמיה, בגיל 3.

גולן למדה בבית הספר היסודי "ביאליק" בדרום תל אביב. בגיל 9 התראיינה עם אמה בחדשות "מבט" של הטלוויזיה הישראלית, במסגרת כתבה על דו"ח העוני השנתי. בעקבות הראיון הוזמנה למספר תוכניות טלוויזיה והתארחה בתוכנית "בשידור חי עם דן שילון". בעקבות השידור הועברה באמצע כיתה ה' לבית הספר "א.ד. גורדון" שבצפון העיר. בהמשך למדה בבית הספר תיכון עירוני ד', אך באמצע השנה הראשונה עזבה את בית הספר ולמדה לימודים אקסטרניים.

גולן לא שירתה בצה"ל, לאחר שהצהירה שהיא דתיה וקיבלה פטור מגיוס. כ-8 שנים לאחר מכן, בנובמבר 2012, אמרה בראיון שהיא אינה דתיה. ב-2023, לאחר ביקורת ציבורית, פרסמה פוסט בו כתבה שנמנעה משירות כיוון שהייתה צריכה לדאוג לאמה, ומפני שעברה תהליך של חזרה בתשובה. בתקופת אי שירותה ב-2005 היא הייתה מיוצגת בסוכנות שחקנים שהציעה אותה פעמיים לאודישנים כמנחה בערוץ הילדים בגיל 18 ו-19.

בתקשורת 
גולן זכתה לפרסום בשנת 2012, בעקבות ראיונות בתוכנית הרדיו של ז'וז'ו אבוטבול ברשת ב', שבהם סיפרה על המאבק בשכונות דרום תל אביב.

בשנים 2012–2013 כתבה את הבלוג "החיים על פי מאי", המתאר את חייה לצד המסתננים באזור התחנה המרכזית הישנה בת"א. תחילה פורסם הבלוג באתר הקהילתי של שכונות דרום תל אביב, ובהמשך באתרה הפרטי.

גולן התראיינה לעיתים קרובות באמצעי התקשורת בישראל והתארחה בפאנלים פוליטיים בערוצי הטלוויזיה השונים בנושא המסתננים מאפריקה והחיים לצידם בדרום תל אביב. רואיינה גם בגופי תקשורת בינלאומיים כמו BBC, פוקס ניוז, i24News ו-RTVI.

גולן התלוננה כי הותקפה מספר פעמים על ידי מסתננים, ב-2012 ברח' נווה שאנן כשעברה במקום עם צוות צילום צרפתי שהגיע לתעד את החיים בשכונה וב-2013 התלוננה כי היא ואמה הותקפו על ידי שתי מסתננות מאריתראה בשוק התקווה, ב-2014 התלוננה כי הותקפה על ידי שתי נשים אריתראיות לאחר שהעירה להן על עשן שיוצא מדירתן. ובדצמבר 2015 התלוננה כי הותקפה על ידי מסתננים בסמוך לאולם אירועים.

בפוליטיקה 
בבחירות לכנסת ה-19 הוצבה במקום ה-10 ברשימת "עוצמה לישראל", שלא עברה את אחוז החסימה. בשנת 2013 הקימה את עמותת "העיר העברית", אשר הכריזה על התמודדותה בבחירות למועצת עיריית תל אביב, אך נפסלה מסיבות טכניות.

באוקטובר 2014 ארגנה והובילה מחאה נגד החלטת בג"ץ לפסול סעיפים בחוק למניעת הסתננות (עבירות ושיפוט), בהשתתפות מאות אנשים. באוגוסט 2015 נמנתה עם מובילי המחאה נגד החלטת בג"ץ להגביל את משך השהייה במתקן חולות ובכך להביא לשחרורם המיידי של מרבית העצורים במתקן.

גולן ספגה ביקורת כאשר פורסם, שבינואר 2017 פרסמה בפוסט בפייסבוק נתונים מסולפים במכוון אודות מספר האזרחים האריתראים שנכנסים לישראל באמצעות אשרות תייר דרך נתב"ג ונשארים במדינה ללא היתר. בחודשים שלאחר מכן צוטטו נתונים אלה פעמים רבות על ידי פעילים למען הגירוש וזכו להד תקשורתי.

בדצמבר 2018, לקראת הבחירות לכנסת העשרים ואחת, הודיעה על התמודדותה בפריימריז לרשימת הליכוד לכנסת. לאחר הפריימריז נבחרה למשבצת הצעירים מספר 33 ברשימת הליכוד, ולאחר פרישת פנחס עידן קודמה למקום 32, ונבחרה לכנסת. בבחירות לכנסת העשרים ושתיים הוצבה במקום ה-34 ברשימת הליכוד ולא נכנסה לכנסת העשרים ושתיים.

ב הוצבה שוב במקום ה-34 ונכנסה לכנסת.

בבחירות לכנסת העשרים וחמש התמודדה בפריימריז בליכוד ונבחרה למקום ה-32 ברשימה לכנסת. המפלגה זכתה ב-32 מנדטים והיא נבחרה לכנסת ומונתה לשרה ללא תיק במשרד ראש הממשלה. ב-2 באפריל החליטה הממשלה להקים את המשרד לקידום מעמד האישה, שסמכויותיו יילקחו מהמשרד לשוויון חברתי, ולמנות את גולן לשרה העומדת בראש משרד זה. הקמת המשרד והמינוי אושרו במליאת הכנסת ב-1 במאי 2023.

ב-19 באפריל 2023 פורסם כי ראש הממשלה, בנימין נתניהו, הציע לגולן להיות הקונסולית בניו יורק. בעקבות פרסומים אלו נשמעה ביקורת חריפה של הממשל האמריקני על המינוי האפשרי כאשר וודנט פאטל, סגן הדובר הראשי של מחלקת המדינה האמריקנית גינה את דבריה של גולן בעבר, לפיהם "אם גזענות זה לשמור על העם שלי ולהגן על הצביון היהודי שלי, אז אני גזענית גאה" ואת העובדה שסירבה לאכול עם מבקשי מקלט אפריקנים כי היא "חוששת שתידבק באיידס" ואמר כי "אנחנו מגנים סוג כזה של רטוריקה, ומאמינים ששפה כזאת היא מזיקה במיוחד כשהיא מועצמת בעמדות מנהיגות".

באוגוסט 2023 התייחס איש התקשורת רני רהב להתנהגותה והתבטאויותיה של מאי גולן ובין היתר כינה אותה "מפלצת הרודה באזרחיה" וכן קרא לאשפז אותה בכפיה. בתגובה שלח אליו עורך דינה, מכתב מטעמה ובו היא איימה לתבוע אותו בגין לשון הרע. היא דרשה פיצוי בסך 80 אלף שקלים והסרת הפרסומים, ואם לא יסיר את הפרסומים, היא תתבע אותו בסכום של מעל למיליון שקלים. רהב הצהיר שאינו מתכוון להתנצל ולהסיר את הפרסומים ובין היתר אמר "כל שופט בישראל יבין את הג'ורה שנפלטה מפיה".

חיים אישיים 
גולן רווקה. היא מגדירה עצמה כשומרת מסורת. מתגוררת בדרום תל אביב.

בשנת 2014 נבחרה לאחת מ-66 הנשים הישראליות שכדאי להכיר של עיתון "הארץ" באנגלית, ולרשימת 101 האנשים המשפיעים על תל אביב של מגזין "Time Out תל אביב". בתום שנת תשע"ה נבחרה לאשת השנה בתחום החברה של השבועון "בשבע".

קישורים חיצוניים

 
 
 מאי גולן ערוץ היוטיוב
 
 
 
 
 מגזין אשת, נעמה טוכפלד ומלכהלי, הועזבתי מארבעה בתי ספר, ושמעתי מהמורה את המשפט: ממך לא יצא כלום

הערות שוליים

פעילות חברתיות ישראליות
פעילים חברתיים ישראלים
פוליטיקאיות ישראליות
תל אביב-יפו: אישים
פעילי עוצמה יהודית
סגל ערוץ 20
יושבי ראש ונשיאי עמותות
מייסדות עמותות ישראליות
חברות הכנסת העשרים ואחת
חברי הכנסת העשרים ואחת
חברות הכנסת העשרים ושלוש
חברי הכנסת העשרים ושלוש
חברות הכנסת העשרים וארבע
חברי הכנסת העשרים וארבע
חברי הכנסת העשרים וחמש
חברות הכנסת העשרים וחמש
חברות כנסת מטעם הליכוד
חברי כנסת מטעם הליכוד
שרים בלי תיק בממשלות ישראל
שרי ממשלת ישראל השלושים ושבע
שרות ממשלת ישראל השלושים ושבע
בוגרות בית החינוך ע"ש א"ד גורדון
בוגרי בית החינוך ע"ש א"ד גורדון
ישראליות שנולדו ב-1986
ישראלים שנולדו ב-1986